39. schôdza NR SR - 9.deň - A. dopoludnia
Dátum: 2025-09-23
Poslanec: Kišš, Štefan (PS)
Druh vystúpenia: Vystúpenie v rozprave

Dobré ráno všetkým. Drahé pani poslankyne, pán poslanec, teda z koalície vidím troch ===== Dobré ráno všetkým. Drahé pani poslankyne, pán poslanec, teda z koalície vidím troch, z opozície je nás tu viacej. Dobré ráno všetkým, pán minister, pán predsedajúci. Tak, máme tu druhé čítanie. Svojimi klamstvami a podvodmi ste sa dostali až sem. Krátky sumár. Vláda svojimi opatreniami dusí ekonomiku. V druhom kvartáli tohto roka vzrástla o 0,4%, čo je najpomalší rast od kedy vládnete a takisto najpomalší rast v regióne. Deficit napriek trom vlnám tzv. konsolidácie je horší ako na jeseň v roku 2023, očakávaný koniec roka je na úrovni 5,2%. Minister financií samozrejme popiera ten východiskový rok, avšak aj keď zoberieme tie jeho čísla, tak sa aj tak deficit veľmi nezmenil. Podľa skutočných čísel, ktoré sú teda oproti októbru 23, tak sa zhoršil o viac ako pol percenta. A samozrejme s týmto v tejto súvislosti stúpa aj dlh. Na hlavu stúpne od roku 2023 do konca tohto roka o 3 000 eur na hlavu, na každého občana. Každý z nás bude dlžiť o 3 000 eur viac ako to bolo doteraz. A od roku 2023 stúpol nominálne celý dlh o 15 miliárd. To je viac ako v predchádzajúcich troch rokoch tých predchádzajúcich vlád, vrátane pandémie a energetickej krízy. No a tých klamstiev a bizarností sme sa za posledné týždne dozvedeli veľmi bohate, veľmi veľa. Niekoľko z nich, napríklad sme sa dozvedeli, že sociálny dialóg funguje. Dozvedeli sme sa, že minister financií o ničom nerozhoduje. Dozvedeli sme sa, že okopíroval celú dôvodovú správu z minulého roka. Mňa by zaujímalo, že či za to dostal niekto výpoveď na ministerstve alebo či ste to minister a vedenie ministerstva vlastne o tom vedeli a robilo sa to s vašim vedomím. Tiež sme sa predvčerom dozvedeli, že minister je hrdý na drahé oslavy štátnych sviatkov. No a takisto sme sa dozvedeli, že vraj Slovensko má stabilné financie pretože vlastne všetky raitingovky mu potvrdili ich raiting našej krajiny, čo teda po minútovom googlení môžte zistiť, že nie je pravda. No a samozrejme úplne nosná lož tejto koalície a ministra je, že kto za to môže. Samozrejme, to už ani, už počuli všetci, že za to môže Heger, Matovič, Ódor, môžem za to najnovšie aj ja, samozrejme moji kolegovia, Oskar Dvořák, Jano Hargaš aj kolega Jakab. Môže za to Šimečkova mama, najnovšie sa dozvieme, že aj Šimečkov pes a uvidíme ešte kto všetko. Len oni za to nemôžu. Tí, čo tu vládnu 14 rokov. No a takisto sme sa dozvedeli a opäť neprekvapujúco, že nevedia ako šetriť na sebe. Ešte stále sa nevedia poriadne dohodnúť, vlastne na tom to celé viselo, preto to prišlo tak neskoro a takisto čo sme sa dozvedeli, keď už teda minister zo seba vytlačil ten jeden slide, ktorý nám prezentoval na prezentácii, že o tom ako idú 1,3 miliardy šetriť na sebe. Tak sme sa dozvedeli, že tam majú vlastne taký trik, ak to nenazvem podvod. Okrem toho, že zmrazia platy všetkým štátnym úradníkom, čo im prinesie 400 miliónov, tak si preklasifikujú energopomoc, ktorá je dnes plánovaná zo štátneho rozpočtu. Keď si ju preklasifikujú na eurofondy, tak opticky, účtovnícky to akože vytvorí úsporu 400 miliónov. No tých 400 miliónov bude chýbať v eurofondoch, takže o toľko menej sa postaví hocičoho, čo si predstavíte. Cesty, železnice, čističky, chodníky, čokoľvek. To je v ponímaní tejto vlády šetrenie na sebe. No a vy ste žiadne skutočné šetrenie na sebe neukázali. Napríklad také IT-čko za 100 miliónov sme tam nenašli. Zrušenie ministerstiev by prinieslo desiatky miliónov eur, tak o tomto ani chýru. Minister financií sa rád odvoláva na legislatívnu smršť v minulom parlamente. Tu boli tri schôdze, kedy sa poschvaľovali opatrenia s trvalým efektom za približne okolo 1,5 miliardy eur. 1,5 miliardy, to sú obrovské peniaze. Minister financií, vtedy poslanec za nich hlasoval. Vláda dnes má väčšinu, však všetky môže zrušiť. Prečo to neurobila? Namiesto toho sa na to vyhovára. A samozrejme mnohé ďalšie a ďalšie opatrenia. Napríklad efektívnejšie verejné obstarávania. Alebo keby došlo k skutočnému zdaneniu hazardu. To by ich však pán Huliak nemohol povydierať a nakoniec zostalo len také vykostené opatrenie za pár desiatok miliónov eur. No a táto vláda, vlastne to ako začala, ten prvý zle zapnutý gombík je vlastne prvý a najväčší problém, ktorý sa s nimi vlečie už od začiatku. My sme ukázali, kde šetriť, oni míňajú ako po nebohom. Na našej stránke, cenazafica.sk, si môžte pozrieť výdavky, ktoré minuli od začiatku tohto vládnutia za 5,5 miliardy eur. Tak napríklad, to míňanie na sebe. Tak napríklad, zvýšenie platov vlády nás doteraz stálo, len to zvýšenie, nie všetky platy, len ten nárast 1,5 milióna eur. Vládne mercedesy, len ten jeden nákup ministra vnútra, 300 tisíc eur. Lety vládnym špeciálom, státisíce eur. Prezident dostal viac peňazí oproti minulým rokom, za 5 miliónov. A nestačili ani peniaze od sestry, potreboval ešte ďalších 5 miliónov. Čaká nás renta pre premiéra, to bude ešte náklad tých ďalších. Najviac štátnych tajomníkov v histórii nás stojí v dvoch rokoch už dokopy 8 miliónov eur. Najnovšie sme sa dozvedeli, že napríklad ako si v štátnom podniku ministerstva financií, v SEPS-e, odkupujú autá za SUPERB-čko, ktoré stojí v bazári 14 tisíc eur, dostala zamestnankyňa za 4 tisíc eur. Výborne, gratulujem. A takýchto rôznych príkladov môžme nájsť v tomto štáte stovky. No a keď neviete šetriť na sebe, v malom, tak samozrejme neviete šetriť ani vo veľkom pretože to spolu veľmi súvisí. Nové ministerstvo športu a cestovného ruchu, zbytočné. Len na administratíve, nie transfermi na šport, nás stojí okolo 30 miliónov eur. Minister vnútra len tak, z rozmaru lebo mohol poslal zbrojovkám 100 miliónov eur. Len preto, že to bolo v decembri na účte. Však to nevadí, zaráta sa do deficitu, budúci rok ukážeme akože šetríme. Výjazdové zasadnutia vlády za 20 miliónov eur. A samozrejme, že regióny potrebujú obnovu, potrebujú peniaze na rozvoj, na investície. Akurát, že oni to rozdávajú ako chcú oni. Tam, kde sú oni, tam prídu nejaké peniaze, aj to len vyvoleným. Ináč ako politická korupcia toto nazvať neviem. Luxusné triskáče za 50 miliónov eur. Predražené počítače v gescii ministra vnútra, ale pre všetky štátne orgány, 122 miliónov eur. Na neadresnej energopomoci, nie celkovo, len tá časť, ktorá je neadresná, vláda už za dva roky minula miliardu eur. Jednu celú miliardu. No a potom samozrejme nesystémové 13. dôchodky, plošné príspevky na hypotéky a vôbec, už doterajšie zvýšenie zdravotných odvodov, zníženie príspevku do II. piliera a tak ďalej, a tak ďalej, nám priniesli ďalšie miliardy, ktoré sa dokopy nasčítajú na 5,5 miliardy eur. To je cena za Fica, ktorú platíme všetci. No a samozrejme, táto vláda, to už sme hovorili, nepredstavila vôbec žiadne opatrenia na podporu ekonomického rastu alebo kvality života. Nepredstavila ani jedno opatrenie, nula, žiadne, aby sa našej ekonomike lepšie darilo, aby sme tu mali väčší rast a tým by sme museli menej šetriť pretože to nevedia urobiť. My v Progresívnom Slovensku sme ukázali tú jasnú predstavu ako to robiť, ukázali sme našu alternatívu v podobe dokumentu Tresk. Keby sa vláda inšpirovala aspoň niečím, nemusela by rozprávať takéto bizarnosti, ktoré tu počúvame. A namiesto toho vláda pokračuje v tom ekonomickom analfabetizme, ktorý sprevádza Ficove vlády, teda všetky jeho predchádzajúce tri aj túto štvrtú. Žiadne prorastové opatrenia ako som povedal. Za tri roky neušetrili nič. Deficit a dlh je vyšší. No a keďže si nevedia poradiť, tak zahájili frontálny útok na pracujúcich, zamestnancov, SZČO, firmy, malých aj veľkých, jediní koho sa to nedotkne sú ich oligarchovia pretože tí majú kapitálové príjmy, nie príjmy z práce. A takto vytiahnu opäť ešte hlbšie z vrecák ľudí, peňaženky, ale na druhej strane ich neschopnosť a neochota šetriť na sebe sprevádza túto vládu a namiesto toho všetko vytiahnu od pracujúcich. No a špeciálne by ma zaujímalo, čo si o tom myslí pán Danko. Pretože najprv mu zobrali ministerstvo, potom ako povedal sám, ho oklamali s transakčnou daňou. Tak predstavil novelu, ktorou aspoň čiastočne napráva tú škodu spôsobenú touto daňou. My sme ju nie len verejne podporili, aj sme hlasovali za to v prvom čítaní. Akurát sa pýtam, že kde je transakčná daň? Kde je to druhé čítanie? Vyzerá to tak, že teda bola odročená o mesiac neskôr, aby teda ešte pán Danko odhlasoval, čo je potrebné, potom mu to možno pustia. No ale, pán Danko, vaša vlajková loď sú predsa živnostníci. Prečo sa nezastávate ich situácie, do ktorej ich dostáva táto vláda? Nevidíte, čo s nimi robia? Čo robia s vami? Veď takí malí živnostníci, napríklad, ktorí si privyrábajú popri dôchodku. Zamestnaní alebo ako bokovku predávajú nejaké, napríklad domáce výrobky a zarobili si na tom povedzme 200 eur mesačne. Budú teraz musieť platiť 130 eur mesačne do sociálnej poisťovne ako minimálny odvod. No tam im z toho neostane nič. Tak asi sa na to vykašlú a môžu si ďalej žiť vo svojej chudobe bez týchto príjmov. No a drahí koaliční poslanci a poslankyne, musím povedať, že ich tu nie je veľa, zdravím, ako sa tak na vás pozerám, nemám veľké očakávania od tejto diskusie. Minister si znova prišiel len povedať svoje, nakričať na svojich názorových oponentov. Prišli ste zopakovať tú stokrát vyvrátenú lož a potom zahlasovať bez ohľadu na to, čo toto rozhodnutie, to vaše rozhodnutie so Slovenskom urobí. A zodpovednosť ale budete mať vy, 79 alebo koľko vás bude a všetci budete spolupáchatelia za túto Ficovu chudobu, ktorú prináša táto konsolidácia. A to hlavné opatrenie, ten frontálny útok na pracujúcich, najmä teda zdravotné odvody, ale ako som povedal živnostníci a ďalšie opatrenia sú dokopy veľmi tvrdá rana pre pracujúcich. A už teraz máme na Slovensku vysoké, veľmi vysoké daňovo-odvodové zaťaženie. Čo urobili doterajšie vlády na Slovensku, že zaviedli západné dane, západné ceny akurát platy nám ostali východné. A toto daňovo-odvodové zaťaženie idú ešte zvýšiť a pomerne zásadne. No netreba byť špičkovým ekonómom, aby sme si mohli odhadnúť, čo to asi tak spraví s ľuďmi. To najdôležitejšie čo sa stane je prechod ľudí na čiernu prácu, odradenie investorov, ktorí neprídu na Slovensko, ale prídu do susedných štátov. A keby aspoň z tých zdravotných odvodov peniaze skončili v zdravotníctve, kde ročne zomierajú tisíce ľudí, okolo 5-tisíc navyše oproti Česku, ktorí by prežili, keby sme mali zdravotníctvo ako v Česku. Ale tieto peniaze idú na vaše míňanie a na vaše nezodpovedné vládnutie. No a výsledkom je zabrzdená ekonomika v podobe nižšieho výberu daní ako ste si plánovali a ako som povedal, vyšší deficit, vyšší dlh. Živnostníkom takto komplikujete život, hádžete ľuďom polená pod nohy namiesto toho, aby ste im ho uľahčovali a aby ste pomáhali ekonomike rásť. Napríklad taká matka, ktorá si privyrába popri materskej alebo otec rodiny, ktorý cez víkend chodí na fušky, aby pomohol rozpočtu. Alebo taký študent, ktorý si pomáha ako grafik po večeroch, popri štúdiu. Toto všetko sú malí živnostníci. Vy si možno predstavujete milionárov, oligarchov, ktorí namiesto práce vymýšľajú ako si odpísať z daní nové auto. Lenže to nie sú živnostníci, to sú oligarchovia tí vaši, ktorým slúžite. No a skutoční malí živnostníci sa snažia aspoň o trochu zlepšiť svoj život a rozhodli sa to robiť legálne, na faktúru, s daňovým priznaním, avšak nezarobia veľa, no vám nebráni im ešte z toho málo zobrať ďalšie stovky eur ročne. No ako to dopadne? No ako asi. Budú si privyrábať naďalej, no nebudú to robiť legálne. Čo znamená ďalšie znižovanie výberu daní. No a v kombinácii s tým, že teda keď už sa odhlásili a robia to pokútne, tak sa ešte prihlásia ešte na úrad práce a budú závislí na dávkach. Náš štát tak príde nielen o dane, ale ešte to bude musieť doplatiť. No a potom tu máme ešte tretiu možnosť, čo sa môže stať. Tí šikovnejší to vzdajú a opustia Slovensko. Pridajú sa k 300-tisíc ...